350 Surgere

Mouet nos surgere oportunitas temporis in quo nunc viuimus, cum enim triplex. Sit tempus preteritum non habemus quia irreuocabiliter transiit. Nam Sap. 2[:5] dicitur, *Umbræ transitus est tempus nostrum*. Multi nempe in tempore preterito seruierunt diabolo.

¶ Iccirco ne diabolus alleget contra nos prescripcionem longi temporis, facienda est nunc interrupcio per penitenciam. Sicut dicit Dominus ad Jacob, Gen. 31[:13]: *Nunc ergo surge*, scilicet, de peccato ad quod te inclinasti per delectacionem, sedisti per consensum, cubasti per operacionem, iacuisti per consuetudinem, dormisti per continuacionem, et egredere de terra hac, id est, de domino diaboli reuertens in terra natiuitatis tue, id est, ad quam natus es, Rom. 6[:19]: *Sicut exhibuistis membra vestra servire immunditiae*, etc.

¶ Item, futurum tempus non habemus, nec certi sumus si habebimus. Erit forte impedimentum infirmitatis qua non poterimus penitentiam agere, uel paupertatis quia non poterimus elemosinam dare, uel negociacionis quod non poterimus orationi vacare.

¶ Ad hec, natura terre tue erit debilior ad penitentiam agendum, consuetudo erit difficilior ad expellendum languor, grauior ad curandum, diabolus pronicior administrando, Deus tardior condonandum. Iccirco tempore quod nunc est penitendum est, 2 Cor. 6[:2]: *Ecce nunc [tempus] acceptabile*. Et vere quia nunc tempus misericordie, sed post erit tempus iusticie quando maiestas potentie ostendet offensam, veritas sapientie proferet sententiam, equitas iusticie capiet vindictam, sed nunc pietas misericordi offert pacem, Rom. 11[:30]: *Nunc autem misericordiam consecuti*.

¶ Secundus, mouet nos surgere temporis breuitatis, Rom. 13[:11]: *Hora est jam nos de somno surgere*. Vbi innuitur vnum quod est bellandi impeditum cum dicitur de sompno, Prou. 6[:9]: *Usquequo, piger, dormies? quando consurges* de *somno [tuo]?* Et aliud tangitur quod est aggrediendum expeditiuum cum dicitur surgere, id est, ad bonum opus, Eccli. 32[:15]: *Hora surgendi non te trices*. Igitur mouet Christus dilectam suam et surgat et non iaceat in luto feditatis, Bar. 5[:5]: *Exsurge et sta in excelso*. Act. 12[:7]: *Surge velociter*. Surge ergo de culpa ad gratiam, de vitio[[1]](#endnote-1) ad virtutem, sed vere homo surgere non potest per se nisi iuuetur. Et hoc /f. 110ra/ propter debilitatem propriam et tirannidem alienam, Tre. 1[:14]: *Infirmata est virtus mea*. Quia *dedit me Dominus in manu de qua non potero surgere.*

¶ Nota ergo quod quatuor generibus hominum, scilicet, [potest] dici surge sedentibus, iacentibus, dormientibus, morientibus. Sed peccator dicitur sedere propter pronitatem ad malum. Dicitur [iacere propter difficultatem ad bonum. Dicitur] dormire propter obstinacionem in culpa. Dicitur mori propter desperacionem de venia. Dicit ergo Deus peccatori tamquam sedenti ut surgat de malo recedendo, [tamquam iacenti ut surgat ad bonum accedendo], tanquam dormienti ut surgat quo illustretur per gratiam, tamquam morienti ut surgat quo suscitatur ad veniam. Igitur quia peccator sedere dicitur tanquam pronus ad malum. Figuratur per illum cecum, Luc. 18[:35]: *Quidam sedebat secus viam, mendicans*. Vbi tanguntur multa incomoda peccatoris, quia cecus per ignoranciam veritatis, etc. Tali ergo potest dici surge, scilicet, a mensa mundane prosperitatis in qua manducatur panis cum dolore, Psal. [126:2]: *Surgite postquam sederitis, qui manducatis panem doloris*.

Secundo, debet peccator surgere de sessione culpe ad plangendum, non ad lasciuiendum, sicut ebrius surgit de taberna vadens ad prostibulum, Exod. 32[:6]: *Sedit populus et bibere, et surrexerunt ludere*.

Tercio, debet peccator surgere non ut iaceat tanquam imperatus ad bonum, sicut homo iacens difficilius erigitur quam sedens. Quod designatur per paraliticum, Matt. 9[:2]: *Offerebant ei paralyticum in lecto jacentem*, id est, peccatorem vsu membrorum ad omne bonum agendum destitutum. Cuius lectus in quo iacet est torpor igname uel fetor carnalis concupiscencie in quo voluitur peccator tanquam in stercore suo uel porcus in volutabro. Et timeo quia magnus sit munus sic iacencium. Quia in eo iacent senes quorum exemplum est corrupcio iuuenum, sicut parui porcelli ad exemplum maiorum porcorum volunt se in luto, Tre. 2[:21]: *Jacuerunt in terra foris*. Sic iacent dicitur quod surgat per accessum ad bonum, sicut viator habens longam dietam ad proficissendum, Judic. 19[:27]: *Mane facto, surrexit homo, ut cœptam expleret [viam]*, etc. Sed multi sunt sicut piger viator qui sub qualibet vmbra in via uult quiescere et sic perdit dietam cui dicitur Jos. 7[:10]: *Surge, cur jaces [pronus] in terra*? Certe periculosum est morari in terra latrocinosa hac [Gen. 31:13]: *Reuertens in terram [nativitatis] tuæ*. Et Jon. [1:6]: *Quid tu sopore deprimeris? surge, invoca Deum tuum*.

1. vitio ] *corr*. virtute F.128. [↑](#endnote-ref-1)